《和林大任劝耕》
宋代·吴芾

壮哉溢目还盈耳，千骑出城歌吹起。
野人一睹快争先，奔走欢呼几折趾。
往年戎马偶出郊，田间弥望皆荒茅。
使君笃意劝农课，尽使惰游如所教。
麦欲连云桑蔽野，此心犹恐孤民社。
要将治绩迈龚黄，不但文辞超贾马。
编民击壤自欣欢，尽道年来百虑宽。
承流宣化得贤帅，湛恩沾溉何漫漫。
不愧剖符仍受玉，善政已为千里福。
年丰谷贱复何忧，向也穷民今亦足。
固知博施非屯膏，况能好善如干旄。
宾僚倘有公辅器，宁辞解赠腰间刀。
有客有客歌贤业，词烂春葩光炜烨。
一时酬唱已清新，四坐朋从更和叶。
酒酣谐笑应云云，元白李杜疑前身。
想当挥毫落纸时，笔端往往俱有神。
我来触绪未暇给，首睹明珠千百粒。
豁然两眼顿增明，更觉慢心无自入。
已幸从今日往还，况复赋诗宾客间。
只恐使君丹诏下，擢归青琐点朝班。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。